Apstiprināts ar

Jelgavas pilsētas domes

2015.gada 17.decembra lēmumu Nr.15/10

**JELGAVAS PILSĒTAS DOMES**

**VESELĪBAS VEICINĀŠANAS KONSULTATĪVĀS KOMISIJAS**

**NOLIKUMS**

**I. Vispārīgie jautājumi**

1. Jelgavas pilsētas domes Veselības veicināšanas konsultatīvās komisijas nolikums nosaka Jelgavas pilsētas domes Veselības veicināšanas konsultatīvās komisijas (turpmāk - Komisija) uzdevumus, tiesības, struktūru un darba organizēšanas kārtību.
2. Komisija ir Jelgavas pilsētas domes (turpmāk – Dome) izveidota pašvaldības institūcija, kas darbojas saskaņā ar Veselības ministrijas izstrādātajām vadlīnijām „Vadlīnijas pašvaldībām veselības veicināšanā” (apstiprinātas ar Veselības ministrijas 29.12.2011. rīkojumu Nr.243), Pasaules Veselības organizācijas Veselīgo pilsētu programmu un Latvijas Nacionālā veselīgo pašvaldību tīkla darbības principiem, Latvijas Republikas normatīvajiem aktiem, Domes lēmumiem un šo nolikumu.
3. Komisijas darbības mērķis ir sekmēt veselas, aktīvas un no atkarībām brīvas sabiedrības attīstību Jelgavas pilsētā, kā arī veikt Latvijas Nacionālā veselīgo pašvaldību tīkla (turpmāk - Tīkls) kritēriju īstenošanas uzraudzību.
4. Komisijas pieņemtie lēmumi ir rekomendējoši Jelgavas pilsētas pašvaldības (turpmāk – pašvaldība) iestādēm un struktūrvienībām, pieņemot lēmumus un īstenojot dažādus pasākumus pašvaldības funkciju veikšanā.
5. Komisija darbojas Domes kārtējā sasaukuma pilnvaru laikā. Komisijas sastāvu apstiprina 3 (trīs) mēnešu laikā pēc jaunievēlētās Domes pirmās sēdes sasaukšanas.

**II. Komisijas uzdevumi un tiesības**

1. Komisijas uzdevumi:
	1. apkopot un analizēt sabiedrības veselības statistiskos rādītājus Jelgavas pilsētā;
	2. izstrādāt un koordinēt atkarību profilakses rīcības plānu Jelgavas pilsētai un regulāri analizēt informāciju par tā izpildes gaitu;
	3. veicināt ar veselīgu uzturu saistītu aktivitāšu iekļaušanu pašvaldības organizētajos pasākumos dažādām iedzīvotāju vecuma grupām;
	4. analizēt dažādu mērķa grupu brīvā laika pavadīšanas iespējas Jelgavas pilsētā;
	5. izvērtēt pilsētvides plānošanā paredzēto projektu ietekmi uz sabiedrības veselību un drošību, rosināt veselību veicinošu pilsētvides objektu izveidi vai esošo objektu pielāgošanu;
	6. izstrādāt efektīvu sadarbības modeli veselības veicināšanas jautājumos starp pašvaldības, valsts un sabiedriskajām organizācijām;
	7. reizi gadā informēt pašvaldību un Tīkla koordinācijas komisiju par pārskata periodā īstenotajām aktivitātēm pašvaldībā;
	8. regulāri, bet ne retāk kā vienu reizi ceturksnī, informēt sabiedrību ar laikraksta “Jelgavas vēstnesis” starpniecību par paveikto darbu veselības veicināšanas jomā.
2. Komisijas tiesības:
	1. pieprasīt no valsts un pašvaldību institūcijām informāciju, kas nepieciešama Komisijas uzdevumu izpildei;
	2. sadarboties ar vietējām valsts un nevalstiskajām organizācijām, vietējiem uzņēmējiem un citām ieinteresētajām organizācijām veselību veicinošu pasākumu īstenošanā;
	3. izskatāmo jautājumu vispusīgai izvērtēšanai uzaicināt piedalīties Komisijas sēdēs speciālistus un citas personas;
	4. ieteikt Domei apstiprināšanai pašvaldības koordinatoru Tīklā.

**III. Komisijas struktūra**

1. Komisiju (13) locekļu sastāvā, tajā skaitā Komisijas priekšsēdētāju, apstiprina Dome.
2. Komisija no Komisijas locekļiem ievēl Komisijas priekšsēdētāja vietnieku, kurš priekšsēdētāja prombūtnes laikā pilda viņa pienākumus.
3. Komisijas sastāvā iekļauj :
	1. 3 (trīs) pašvaldības iestādes “Jelgavas sociālo lietu pārvalde” pārstāvjus;
	2. Jelgavas pilsētas pašvaldības iestādes “Sporta servisa centrs” pārstāvi;
	3. Jelgavas pilsētas pašvaldības iestādes “Jelgavas izglītības pārvalde” pārstāvi;
	4. Jelgavas pilsētas pašvaldības pieaugušo izglītības iestādes “Zemgales reģiona kompetenču attīstības centrs” pārstāvi;
	5. Jelgavas pilsētas pašvaldības iestādes “Jelgavas pilsētas pašvaldības policija” pārstāvi;
	6. Jelgavas pilsētas pašvaldības vides speciālistu;
	7. Jelgavas pilsētas pašvaldības iestādes “Kultūra” pārstāvi;
	8. Jelgavas pilsētas domes administrācijas Sabiedrības integrācijas pārvaldes pārstāvi;
	9. VSIA “Slimnīca “Gintermuiža”” Narkoloģiskā dienesta pārstāvi;
	10. Valsts policijas pārstāvi.

**IV. Komisijas darba organizēšana**

1. Komisijas organizatorisko un tehnisko apkalpošanu nodrošina pašvaldības administrācija. Komisijas sekretāru norīko pašvaldības izpilddirektors ar rīkojumu.
2. Komisijas priekšsēdētājs :
	1. organizē un vada Komisijas darbu;
	2. sasauc un vada Komisijas sēdes;
	3. kontrolē pieņemto lēmumu izpildi;
	4. pārstāv Komisiju attiecībās ar valsts un pašvaldību institūcijām un privātpersonām.
3. Komisijas sēdes var notikt, ja tajās piedalās vairāk nekā puse no Komisijas locekļiem. Lēmumu pieņem ar klātesošo Komisijas locekļu balsu vairākumu. Ja balsis dalās līdzīgi, izšķirošā ir Komisijas priekšsēdētāja balss.
4. Komisijas sēdes tiek protokolētas. Protokolu paraksta Komisijas priekšsēdētājs un Komisijas sekretārs.

Domes priekšsēdētājs *(paraksts)* A.Rāviņš